Foto’s: Polisievoertuie tydens betogings beskadigBetogings by Mcubakazi- informele nedersetting (Foto verskaf deur SAPD Oos-Kaap) Polisievoertuie is Woensdagoggend in Mcubakazi- informele nedersetting naby Butterworth in die Oos-Kaap beskadig tydens gewelddadige betogings. Kol. Sibongile Soci, woordvoerder van die polisie, het gesê betogers het omstreeks 09:00 paaie in die gebied versper en talle ondernemings het hul deure gesluit uit vrees vir plundery. “Daar word beweer dat betogers die polisievoertuie met klippe bestook het naby Roma Junction, Mcubakazi.” Elf persone is in hegtenis geneem vir ondervraging en ŉ ondersoek sal bepaal wie met die vandalisme verbind kan word, het Soci bygevoeg. Lt.genl. Liziwe Ntshinga, provinsiale polisiekommissaris, het die vandalisme en opsetlike saakbeskadiging ten sterkste veroordeel. “Ons kan nie toelaat dat mense polisiehulpbronne beskadig en vandaliseer as hulle nie tevrede is met dienste wat deur die munisipaliteit gelewer word of oor enige ander redes of meningsverskille wat hulle het nie.”